b'\n_START_ARTICLE_\nExplozia de la Com\xc4\x83ne\xc8\x99ti\n_START_SECTION_\nExplozia\n_START_PARAGRAPH_\n\xc3\x8en urma zgomotului puternic petrecut \xc3\xaen diminea\xc8\x9ba zilei de joi, ora 09:20, cet\xc4\x83\xc8\x9benii localit\xc4\x83\xc8\x9bilor Com\xc4\x83ne\xc8\x99ti, One\xc8\x99ti, D\xc4\x83rm\xc4\x83ne\xc8\x99ti, As\xc4\x83u, Palanca, Ag\xc4\x83\xc8\x99 (de pe Valea Trotu\xc8\x99ului) \xc8\x99i Moine\xc8\x99ti, Tescani, Bac\xc4\x83u, Luc\xc4\x83ce\xc8\x99ti (de pe Valea Tazl\xc4\x83ului S\xc4\x83rat) \xc8\x99i altele au intrat \xc3\xaen stare de panic\xc4\x83, autorit\xc4\x83\xc8\x9bile locale \xc8\x99i cele na\xc8\x9bionale demar\xc3\xa2nd verificarea tuturor obiectivelor industriale din Jude\xc8\x9bul Bac\xc4\x83u, zona fiind survolat\xc4\x83 timp de 105 minute de un elicopter militar IAR 330 Puma din cadrul Serviciului de Lupt\xc4\x83 \xc8\x99i Interven\xc8\x9bie Umanitar\xc4\x83 al Bazei aeriene 95 Bac\xc4\x83u, dar nu s-a descoperit nimic care s\xc4\x83 explice fenomenul petrecut.\n_START_SECTION_\nTeorii\n_START_PARAGRAPH_\nLa scurt timp dup\xc4\x83 explozie s-a realizat verificarea perimetrului exploat\xc4\x83rii miniere Com\xc4\x83ne\xc8\x99ti, exploat\xc4\x83rii petrolifere Moine\xc8\x99ti, zona industrial\xc4\x83 a Platformei Petrochimice Borze\xc8\x99ti, \xc8\x99antierului unui pod \xc3\xaen construc\xc8\x9bie la Berzun\xc8\x9bi \xc3\xaen scopul c\xc4\x83ut\xc4\x83rii urmelor unei eventuale explozii dar \xc8\x99i p\xc4\x83durea pentru a g\xc4\x83si cratere ale unui posibil meteorit ce a explodat \xc3\xaen aer sau a unui avion militar ori satelit militar pr\xc4\x83bu\xc8\x99it. De asemenea au fost chestiona\xc8\x9bi comandantul Bazei aeriene 95 Bac\xc4\x83u \xc3\xaen vederea afl\xc4\x83rii zborurilor avioanelor din dotare \xc3\xaen ziua respectiv\xc4\x83, angaja\xc8\x9bii releului de Radio-Televiziune Lapo\xc8\x99 ca martori oculari \xc8\x99i conducerea Institutului Na\xc8\x9bional de Cercetare-Dezvoltare pentru Fizica P\xc4\x83m\xc3\xa2ntului pentru a se afla dac\xc4\x83 la acel moment s-a petrecut o mi\xc8\x99care seismic\xc4\x83._NEWLINE_\xc3\x8en urma neg\xc4\x83sirii unor dovezi palpabile \xc3\xaen aceste zone cercetate, la exploatarea minier\xc4\x83 R.A.L. Com\xc4\x83ne\xc8\x99ti programul de lucru \xc3\xaen vederea deton\xc4\x83rii unor amenaj\xc4\x83ri fiind \xc3\xaenchis, iar celelalte obiective raport\xc3\xa2nd rezultate negative, au \xc3\xaenceput s\xc4\x83 se vehiculeze zvonuri pe plan local conform c\xc4\x83rora ar fi putut fi un experiment militar, un obiect zbur\xc4\x83tor neidentificat sau un avion militar invizibil ce ar fi trecut bariera sunetului._NEWLINE_Dan Mitru\xc8\x9b, vicepre\xc8\x99edintele Societ\xc4\x83\xc8\x9bii Astronomice Rom\xc3\xa2ne la acea dat\xc4\x83, a sus\xc8\x9binut varianta exploziei \xc3\xaen atmosfer\xc4\x83 a unui meteorit de mas\xc4\x83 mic\xc4\x83. Aceast\xc4\x83 teorie nu este pe deplin acceptat\xc4\x83 deoarece al\xc8\x9bi speciali\xc8\x99ti cred c\xc4\x83 ar fi l\xc4\x83sat totu\xc8\x99i urme la sol, a\xc8\x99a cum s-a \xc3\xaent\xc3\xa2mplat la Tunguska, Siberia \xc3\xaen anul 1908. De asemenea, varianta experimentului militar nu este totu\xc8\x99i realistic\xc4\x83 deoarece suprafa\xc8\x9ba acoperit\xc4\x83 a fost de cel pu\xc8\x9bin 15.500 kilometri p\xc4\x83tra\xc8\x9bi iar teoria spargerii barierei sunetului a fost privit\xc4\x83 cu scepticism, din acelea\xc8\x99i considerente.\n_START_SECTION_\nImpactul media\n_START_PARAGRAPH_\nPe plan local agen\xc8\x9biile de pres\xc4\x83 au relatat \xc8\x99i dezb\xc4\x83tut intens incidentul.\n_START_SECTION_\nAlte explozii\n_START_PARAGRAPH_\n\xc3\x8en ziua de 29 august 2008 dup\xc4\x83-amiaza s-au auzit trei explozii consecutive de intensitate mare tot \xc3\xaen zona Com\xc4\x83ne\xc8\x99ti.'